A TANÁCS HATÁROZATA
(2008. június 23.)
Bulgária és Románia csatlakozási okmánya I. mellékletének módosításáról
(2008/493/EK)
AZ EURÓPAI UNIÓ TANÁCSA,
tekintettel a 2005-ös csatlakozási okmányára és különösen annak 3. cikke (6) bekezdésére,
tekintettel a Bizottság javaslatára,
mivel:
(1)
A 2005. évi csatlakozási okmány 3. cikkének (3) bekezdése előírja, hogy Bulgária és Románia csatlakozzon az I. mellékletben felsorolt, a tagállamokkal kötött egyezményekhez és jegyzőkönyvekhez.
(2)
2004. december 8-án a tagállamok egy egyezményt (1) írtak alá a Cseh Köztársaságnak, Észtországnak, Ciprusnak, Lettországnak, Litvániának, Magyarországnak, Máltának, Lengyelországnak, Szlovéniának és Szlovákiának a kapcsolt vállalkozások nyereségkiigazításával kapcsolatos kettős adóztatás megszüntetéséről szóló, 1990. július 23-i egyezményhez (2) (választottbírósági egyezmény) történő csatlakozásáról.
(3)
Indokolt rendelkezni Bulgáriának és Romániának a 2004. december 8-i egyezménnyel módosított választottbírósági egyezményhez történő csatlakozásáról. E célból a 2004. december 8-i egyezményt fel kell venni a 2005-ös csatlakozási okmány I. mellékletébe,
A KÖVETKEZŐKÉPPEN HATÁROZOTT:
1. cikk
A 2005-ös csatlakozási okmány I. mellékletének 2. pontja a következő francia bekezdéssel egészül ki:
„-
A Cseh Köztársaságnak, az Észt Köztársaságnak, Ciprusi Köztársaságnak, a Lett Köztársaságnak, a Litván Köztársaságnak, a Magyar Köztársaságnak, a Máltai Köztársaságnak, a Lengyel Köztársaságnak, a Szlovén Köztársaságnak és a Szlovák Köztársaságnak a kapcsolt vállalkozások nyereségkiigazításával kapcsolatos kettős adóztatás megszüntetéséről szóló egyezményhez történő csatlakozásáról szóló, 2004. december 8-i egyezmény (HL C 160., 2005.6.30., 1. o.).”
2. cikk
Ez a határozat az Európai Unió Hivatalos Lapjában való kihirdetése napján lép hatályba.
Kelt Luxembourgban, 2008. június 23-án.